Георги Киљов

Георги Стефанов Киљов, наречен Правото (Калапот, 1884 – Лушин, 3 јуни 1925) — македонски револуционер и политички деец, учесник во македонското револуционерно движење, член на Македонската револуционерна организација и Бугарската комунистичка партија.

 Животопис 
Киљов е роден во 1884 г. во драмското село Калапот, тогаш во Отоманското Царство, денес во Грција. Завршил егзархиско педагошко училиште во Сер. Уште како ученик стапил во ВМОРО. По завршувашето на образованието работел во тутунски складови во Кавала.

Учествувал во Балканските војни (1912–1913) како доброволец во Македонско-одринските доброволни чети. Откако Кавала припаднала на Грција во 1913 година, Киљов се иселил во градот Скеча, каде продолжил да работи како тутунски работник. Станал член на Бугарската комунистичка партија (БКП) и бил меѓу основачите на тутуноработничкото друштво „Заштита“ во 1914 г. Во 1918 г. бил меѓу основачите на градската организација на БКП во Скеча и станал член на околискиот комитет на партијата во градот и на окружниот во Ѓумурџина. 

Откако Царството Бугарија ја отстапила Западна Тракија по крајот на Првата светска војна (1914–1918), од 1919 г. Георги живеел во Хасково, а во 1921 г. се преселил во Неврокоп. Пишувал во „Работнички весник“ и во „Тутуноработник“. Летото 1923 г. бил уапсен, а по ослободувањето живеел во Мехомија. Во 1925 г. е задржан за време на Дабничката акција на ВМРО (Автономистичка) против комунистичките дејци во Пиринско и бил убиен на 3 јуни во месноста Лушин.

Георги бил женет за Марија Чалкова, со која имал ќерка Вангелија.

 Наводи 

Категорија:Дејци на ВМОРО
Категорија:Дејци на БКП
Категорија:Македонски револуционери
Категорија:Матуранти од Серското педагошко училиште
Категорија:Жртви во масакрот кај Дабница (1925)